غزوہ خیبر

خیبر کی جنگ (عربی: غَزْوَة خَيْبَر) 628 عیسوی میں ابتدائی مسلمانوں اور خیبر کی یہودی برادری کے درمیان ایک مسلح تصادم تھا۔ خیبر، جو مدینہ منورہ سے تقریباً 150 کلومیٹر (93 میل) شمال مغرب میں واقع ہے، یہودی قبائل کی ایک بڑی برادری کا مسکن تھا۔

جب محمد بن عبد اللہ کی فوج خیبر کی جانب روانہ ہوئی، تو بنو غطفان اور دیگر یہودی حلیف عرب قبائل نہ تو متوقع کمک بھیج سکے اور نہ پہنچا سکے، جس کی وجہ سے یہودی فوج کی کمزور قلعہ بندی مزید خطرے میں پڑ گئی۔ مختصر جنگ کے بعد خیبر مسلمانوں کے قبضے میں آ گیا اور یہودی کمانڈر مرحب بن الحارث قتل کر دیے گئے، جنھیں روایات کے مطابق علی ابن ابی طالب نے مارا۔

مسلمانوں کی فتح کے بعد خیبر کے لیے پیش کردہ شرائط میں یہودیوں کی دولت کی ضبطی شامل تھی اور ہر غیر مسلم پر مسلمانوں کو جزیہ دینے کی شرط عائد کی گئی تھی، جس کے بدلے انھیں جنگی تحفظ فراہم کیا گیا اور انھیں خیبر سے ہجرت کرنے یا وہاں رہنے کا انتخاب دیا گیا۔ یہ معاہدہ مسلمانوں کی فوجی طاقت کو مزید مضبوط کرنے میں اہم ثابت ہوا اور محمد بن عبد اللہ کے عسکری کیریئر کے لیے ایک نمایاں پیش رفت تھی۔ ان شرائط کو قبول کرنے کے بدلے، مسلمانوں نے بنو قریظہ اور دیگر مقامی قبائل کے خلاف اپنی مہم روکنے پر اتفاق کیا۔ 10 سے 20 ہزار یہودیوں کے مقابلے میں 1400 مسلمانوں کی موجودگی کے باوجود، اموات حیرت انگیز طور پر کم رہیں: 93 یہودی اور 18 مسلمان جاں بحق ہوئے، جبکہ دونوں جانب سے 50 افراد زخمی ہوئے۔

20ویں صدی کے آخر سے، محمد بن عبد اللہ کی خیبر کی یہودی برادری پر فتح عربی زبان میں ایک نعرے ("خیبر، خیبر یا یہود!") کا موضوع بن گئی ہے، جو عرب اسرائیل تنازع کے تناظر میں نمایاں حیثیت اختیار کر چکا ہے۔

## پس منظر

خیبر کا علاقہ بالخصوص اس کے کئی قلعے یہودی فوجی طاقت کے مرکز تھے جو ہمیشہ مسلمانوں کے لیے خطرہ بنے رہے اور مسلمانوں کے خلاف کئی سازشوں میں شریک رہے۔ ان سازشوں میں غزوہ خندق اور غزوہ احد کے دوران یہودیوں کی کارروائیاں شامل ہیں۔ اس کے علاوہ خیبر کے یہود نے قبیلہ بنی نظیر کو بھی پناہ دی تھی جو مسلمانوں کے ساتھ سازش اور جنگ میں ملوث رہے تھے۔ خیبر مدینہ منورہ سے 60میل کے فاصلے پر واقعہ یہودیوں کا بڑا شہر تھا۔ یہودی سازشیں کرتے تھے، جس کی وجہ سے آپ صلی اللہ علیہ و سلم نے ان پر حملہ کر کے قلعہ خیبر فتح کر لیا۔ یہاں کی زمینوں کی پیداوار کا نصف حصہ اسلامی حکومت کے تصرف میں آیا۔
یہود کے تعلقات بنو قریظہ کے ساتھ بھی تھے جنھوں نے غزوہ خندق میں مسلمانوں سے عہد شکنی کرتے ہوئے انھیں سخت مشکل سے دوچار کر دیا تھا۔ خیبر والوں نے فدک کے یہودیوں کے علاوہ نجد کے قبیلہ بنی غطفان کے ساتھ بھی مسلمانوں کے خلاف معاہدے کیے تھے۔ محرم 7ھ (مئی 628ء) میں حضرت محمد بن عبد اللہ 1600 کی فوج کے ساتھ، جن میں سے ایک سو سے کچھ زائد گھڑ سوار تھے، خیبر کی طرف جنگ کی نیت سے روانہ ہوئے اور پانچ چھوٹے قلعے فتح کرنے کے بعد قلعہ خیبر کا محاصرہ کر لیا جو دشمن کا سب سے بڑا اور اہم قلعہ تھا۔ یہ قلعہ ایک نسبتاً اونچی پہاڑی پر بنا ہوا تھا اور اس کا دفاع بہت مضبوط تھا۔

## جنگ
یہودیوں نے عورتیں اور بچے ایک قلعے میں اور سامانِ خور و نوش و دیگر سازوسامان ایک اور قلعہ میں رکھ دیا اور ہر قلعہ پر تیر انداز تعینات کر دیے جو قلعہ میں داخل ہونے کی کوشش پر تیروں کی بارش کر دیتے تھے۔ مسلمانوں نے پہلے پانچ قلعوں کو ایک ایک کر کے فتح کیا جس میں پچاس مجاہدین زخمی اور ایک شہید ہوئے۔ یہودی رات کی تاریکی میں ایک سے دوسرے قلعے تک اپنا مال و اسباب اور لوگوں کو منتقل کرتے رہے۔ باقی دو قلعوں میں قلعہ قموص سب سے بنیادی اور بڑا تھا اور ایک پہاڑی پر بنا ہوا تھا۔ حضور  نے باری باری حضرت ابوبکر ، حضرت عمر  اور حضرت سعد بن عبادہ  کی قیادت میں افوج اس قلعہ کو فتح کرنے کے لیے بھیجیں مگر مسلمان کامیاب نہ ہو سکے۔ پھر حضور  نے ارشاد فرمایا کہ 'کل میں اسے علم دوں گا جو اللہ اور اس کے رسول سے محبت کرتا ہے اور اللہ اور اس کا رسول اس سے محبت کرتے ہیں۔ وہ شکست کھانے والا اور بھاگنے والا نہیں ہے۔ خدا اس کے دونوں ہاتھوں سے فتح عطا کرے گا'۔ یہ سن کر اصحاب خواہش کرنے لگے کہ یہ سعادت انھیں نصیب ہو۔ اگلے دن حضور  نے حضرت علی کرم اللہ وجہہ کو طلب کیا۔ صحابہ کرام نے بتایا کہ انھیں آشوبِ چشم ہے۔ لیکن جب حضرت علی کرم اللہ وجہہ آئے تو حضور  نے اپنا لعابِ دہن ان کی آنکھوں میں لگایا جس کے بعد تا زندگی انھیں کبھی آشوب چشم نہیں ہوا۔ حضرت علی کرم اللہ وجہہ قلعہ پر حملہ کرنے کے لیے پہنچے تو یہودیوں کے مشہور پہلوان مرحب کا بھائی مسلمانوں پر حملہ آور ہوا مگر حضرت علی کرم اللہ وجہہ نے اسے قتل کر دیا اور اس کے ساتھی بھاگ گئے۔ اس کے بعد مرحب رجز پڑھتا ہوا میدان میں اترا۔ اس نے زرہ بکتر اور خود پہنا ہوا تھا۔ اس کے ساتھ ایک زبردست لڑائی کے دوران حضرت علی کرم اللہ وجہہ نے اس کے سر پر تلوار کا ایسا وار کیا کہ اس کا خود اور سر درمیان سے دو ٹکرے ہو گیا۔ اس کی ھلاکت پر خوفزدہ ہو کر اس کے ساتھی بھاگ کر قلعہ میں پناہ گزین ہو گئے۔ حضرت علی کرم اللہ وجہہ نے قلعہ کا دروازہ جو بیس آدمی کھولتے تھے، اکھاڑ لیا اور اسے قلعہ کے دروازہ کے سامنے والی خندق پر رکھ دیا تاکہ افوج گھڑسواروں سمیت قلعہ میں داخل ہو سکیں۔ اس فتح میں 93 یہودی ہلاک ہوئے اور قلعہ فتح ہو گیا۔

## نتائج
مسلمانوں کو شاندار فتح ہوئی۔ حضور  نے یہودیوں کو ان کی خواہش پر پہلے کی طرح خیبر میں رہنے کی اجازت دی اور ان کے ساتھ معاہدہ کیا کہ وہ اپنی آمدنی کا نصف بطور جزیہ مسلمانوں کو دیں گے اور مسلمان جب مناسب سمجھیں گے انھیں خیبر سے نکال دیں گے۔ اس جنگ میں بنی نضیر کے سردار حئی بن اخطب کی بیٹی صفیہ بھی قید ہوئیں جن کو آزاد کر کے حضور  نے ان سے نکاح کر لیا۔

## پیش منظر
اس جنگ سے مسلمانوں کو ایک حد تک یہودیوں کی گھناؤنی سازشوں سے نجات مل گئی اور انھیں معاشی فوائد بھی حاصل ہوئے۔ اسی جنگ کے بعد بنو نضیر کی ایک یہودی عورت جس کا نام زینب تھا نے حضور  کو گوشت پیش کیا جس میں ایک سریع الاثر زہر ملا ہوا تھا۔ حضور  نے اسے یہ محسوس ہونے پر تھوک دیا کہ اس میں زہر ہے مگر ان کے ایک صحابی حضرت بشر بن براء جو آپ صلی اللہ علیہ وآلہ وسلم کے ساتھ کھانے میں شریک تھے شہید ہو گئے۔ آپ صلی اللہ علیہ وآلہ وسلم نے حسب عادت اپنا بدلہ تو اس عورت سے نہیں لیا لیکن حضرت بشر رضی اللہ عنہ کی شہادت کے بدلے میں اس عورت کو قتل کر دیا گیا ایک صحابی کی روایت کے مطابق بسترِ وفات پر حضور  نے فرمایا تھا کہ ان کی بیماری اس زہر کا اثر ہے جو خیبر میں دیا گیا تھا۔

مسلمانوں کو اس جنگ سے بھاری تعداد میں جنگی ہتھیار ملے جن سے مسلمانوں کی طاقت بڑھ گئی۔ اس جنگ کے اٹھارہ ماہ بعد مکہ فتح ہو گیا۔ اس جنگ کے بعد حضرت جعفر طیار  حبشہ سے واپس آئے تو حضور  نے فرمایا کہ 'سمجھ میں نہیں آتا کہ میں کس بات کے لیے زیادہ خوشی مناؤں۔ فتحِ خیبر کے لیے یا جعفر کی واپسی کے لیے۔' 

## حوالے

زمرہ:620ء کی دہائی کے تنازعات
زمرہ:629ء
زمرہ:ایشیا میں 629ء
زمرہ:تاریخ حجاز
زمرہ:تاریخ عرب
زمرہ:محمد بن عبد اللہ اور یہودیت
زمرہ:628ء
زمرہ:غزوات
زمرہ:ویکی ڈیٹا سے مختلف مختصر وضاحت
زمرہ:تاریخ یہودیت
زمرہ:محمد بن عبد اللہ
زمرہ:عسکری مہم